Salutacione etc. Irkorne leve sunderlike vrent Thorde. Juwe breve, ludende van des schaden unde des unghemakes weghene der twier schepe, dar juwe vrunde an ghewesen hebben, hebbe wi wol vernomen, in welken breven gi juu unde juwe vrende so hoghe unschuldeghen, dat dat van ungheschichte unde unvoramendes ghescheen is, des wi juu ghantzliken wol tu beloven. Unde alse wi juu eer tugheschreven hebben, so hebbe wi juwe unschult ghesproken van der zake weghene, dar juwe vrunde unde deenre unde de kleghere jeghenwordich weren; unde sint der tiid so en hebbe wi van den zaken hir nene klaghe over juu vernomen. Unde nu schrive gi uns tu in juwem latesten breve, wo dat gi uns eer tugheschreven hebben, dat wi juu untschuldeghen scholden teghen unsen heren, den homeister, dar gi noch neen antworde van en hadden. Des so wetet, dat wi der untschuldinge teghen unsen heren, den homeister, in juwen vorbreven nicht vernomen hebben, men gi schreven uns, juwe unschult tu seggende teghen de stede. Des so wetet, dat unses rades borgermester vor bode ut is an unsen heren, den homeister, unde an de stede tu daghe, unde sint dar jeneghe wort van juu van der zake weghene ghelut, so hope we des, dat he juwe unschult dar ghesproken hebbe. Vortmer alse gi mit juwen vrunden gheleides unde velicheit vor de vorschrevene zake begherende sint tu hebbende in unser stad: des so wetet, dat wi juu unde juwe vrende vor de zake umme juwer leve willen gherne gheleiden willen vor anklaghe unses rechtes, unde wi hopen, dat gi uns mit jeneghen andern luden, de teghen de stede ghedaen hebben, [nicht] belasten willen tu gheleiden, wante uns dat nicht en steit tu doende. Unde wes uns steit tu doende, dat wille wi umme juwer leve willen alle weghe gherne doen; der geliic vermude wi uns wedder an juu. Valete etc. Scriptum in die beate Barbare virginis anno xc quinto.